《田家杂诗 其一》
清代·戴鉴

和风扇微暖，郊原淑气新。昨夜时雨过，万物同一春。

邱墟上朝日，荷锄见农人。岁功自兹始，为志诚殷勤。

既耕当复种，筋力多苦辛。拮据有时息，谈笑聚四邻。

少长虽异姓，欢如骨肉亲。问彼何能尔，去伪存天真。

作者简介：清山东济宁人，字赋轩，号石坪。少耽诗画，尝游吴越晋豫间。及归，诗画益进。有《泼墨轩诗词钞》。